**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky ako ústredný orgán štátnej správy pre pracovnoprávne vzťahy predkladá na rokovanie vlády Slovenskej republiky návrh poslancov Národnej rady Slovenskej republiky Martina Nemkyho a Borisa Suska na vydanie zákona, ktorým sa mení a dopĺňa zákon
č. 311/2001 Z. z. Zákonník práce v znení neskorších predpisov (tlač 1141).

Ministerstvo práce k predloženému návrhu zákona uvádza:

**Všeobecne**

Predmetom návrhu zákona je zmena spôsobu určovania súm minimálnych mzdových nárokov pre jednotlivé stupne náročnosti práce podľa § 120 Zákonníka práce, ako aj zmena spôsobu určovania náhrady za neaktívnu časť pracovnej pohotovosti (§ 96 ods. 5 Zákonníka práce), mzdového zvýhodnenia za prácu v sobotu (§ 122a Zákonníka práce), mzdového zvýhodnenia za prácu v nedeľu (§ 122b Zákonníka práce), mzdového zvýhodnenia za nočnú prácu (§ 123 Zákonníka práce), mzdovej kompenzácie za sťažený výkon práce (§ 124 Zákonníka práce) a zvýšenia odmeny za prácu vo sviatok zamestnancov, ktorí vykonávajú prácu na základe dohôd o prácach vykonávaných mimo pracovného pomeru (§ 223 ods. 2 Zákonníka práce).

Aktuálna právna úprava v daných oblastiach bola zavedená zákonom č. 294/2020 Z. z., ktorým sa mení a dopĺňa zákon č. 663/2007 Z. z. o minimálnej mzde v znení neskorších predpisov a ktorým sa mení a dopĺňa zákon č. 311/2001 Z. z. Zákonník práce v znení neskorších predpisov. Uvedeným zákonom sa ustanovili sumy náhrady za pracovnú pohotovosť, mzdového zvýhodnenia za prácu v sobotu, mzdového zvýhodnenia za prácu v nedeľu, mzdového zvýhodnenia za nočnú prácu, mzdovej kompenzácie za sťažený výkon práce a zvýšenia odmeny za prácu vo sviatok zamestnancov, ktorí vykonávajú prácu na základe dohôd o prácach vykonávaných mimo pracovného pomeru, pevnou sumou, pričom výpočet týchto súm vychádzal zo sumy minimálnej mzdy na rok 2021. Zároveň uvedený zákon nárast minimálnych mzdových nárokov od roku 2021 naviazal na medziročnú zmenu mesačnej minimálnej mzdy a ich suma rastie o nárast sumy minimálnej mzdy medzi jednotlivými kalendárnymi rokmi. Uvedený zákon reagoval na osobitný nepredvídateľný vývoj v Slovenskej republike.

Účelom predloženého poslaneckého návrhu zákona je naviazanie výpočtu určovania minimálnych mzdových nárokov a vyššie uvedených mzdových zvýhodnení za prácu na sumu minimálnej mzdy platnú v čase ich poskytovania. Predloženým poslaneckým návrhom sa teda navrhuje nastoliť právny stav platný pred prijatím zákona č. 294/2020 Z. z.

**Stanovisko**

Podľa súčasného znenia § 120 Zákonníka práce nárast minimálnych mzdových nárokov je naviazaný na medziročnú zmenu minimálnej mzdy. Suma minimálnych mzdových nárokov každoročne rastie o nárast sumy minimálnej mzdy medzi jednotlivými kalendárnymi rokmi, čím je zabezpečená každoročná valorizácia súm minimálnych mzdových nárokov. Sumy minimálnych mzdových nárokov pre nasledujúci kalendárny rok sa podľa § 120 ods. 8 Zákonníka práce oznamujú v Zbierke zákonov Slovenskej republiky najneskôr do 1. novembra príslušného kalendárneho roka. V súlade s týmto ustanovením boli sumy minimálnych mzdových nárokov na rok 2023 oznámené v Zbierke zákonov Slovenskej republiky oznámením Ministerstva práce, sociálnych vecí a rodiny Slovenskej republiky č. 301/2022 Z. z.

V súčasnosti je suma náhrady za neaktívnu časť pracovnej pohotovosti, suma mzdového zvýhodnenia za prácu v sobotu, suma mzdového zvýhodnenia za prácu v nedeľu, suma mzdového zvýhodnenia za nočnú prácu, suma mzdovej kompenzácie za sťažený výkon práce a suma zvýšenia odmeny za prácu vo sviatok zamestnancov pracujúcich na základe dohôd o prácach vykonávaných mimo pracovného pomeru určená pevnou sumou. Aktuálne sumy uvedených mzdových zvýhodnení vychádzali zo sumy minimálnej mzdy pre rok 2021. Stanovenie pevných súm týchto mzdových zvýhodnení reagovalo na osobitný nepredvídateľný vývoj v Slovenskej republike v roku 2020 v súvislosti s pandémiou Covid-19, ktorá mohla pretrvávať aj v ďalších rokoch. V tejto súvislosti možno konštatovať, že dôvody vedúce k uvádzanej legislatívnej úprave, t. j. osobitný nepredvídateľný vývoj v Slovenskej republike, nepominuli a naďalej pretrvávajú, pričom Ministerstvo práce, sociálnych vecí a rodiny Slovenskej republiky ich pravidelne vyhodnocuje.

Ministerstvo práce, sociálnych vecí a rodiny Slovenskej republiky prerokovalo svoje stanovisko k poslaneckému návrhu zákona v súlade s čl. 31 Legislatívnych pravidiel vlády Slovenskej republiky v pripomienkovom konaní. V rámci pripomienkového konania boli uplatnené tieto zásadné pripomienky:

**Ministerstvo hospodárstva Slovenskej republiky** nesúhlasí s predloženým poslaneckým návrhom.

**Ministerstvo financií Slovenskej republiky** sa nestotožňuje s tvrdením uvedeným v doložke vplyvov, že návrh bude mať len pozitívny vplyv na rozpočet verejnej správy. Návrh zákona bude mať, v prípade jeho schválenia, okrem pozitívneho vplyvu v súvislosti so zvýšením odvodových príjmov aj negatívny vplyv na rozpočet verejnej správy v nadväznosti na zvýšenie mzdových výdavkov zamestnancov verejného sektora. V súlade s § 33 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je potrebné uviesť a zdôvodniť predpokladané finančné dôsledky na rozpočet verejnej správy, a to nielen na bežný rok, ale aj na tri nasledujúce rozpočtové roky. Spolu s tým musia byť uvedené aj návrhy na úhradu zvýšených výdavkov. V prípade schválenia návrhu zákona dôjde k nekrytému vplyvu na rozpočet verejnej správy, pretože návrh rozpočtu verejnej správy na roky 2023 až 2025 s predmetnými výdavkami neuvažuje. S nekrytým vplyvom na rozpočet verejnej správy Ministerstvo financií Slovenskej republiky nesúhlasí.

**Asociácia zamestnávateľských zväzov a združení Slovenskej republiky** nesúhlasí s predloženým poslaneckým návrhom.

**Republiková únia zamestnávateľov** nesúhlasí s predloženým poslaneckým návrhom.

**Združenie miest a obcí Slovenska** nesúhlasí s predloženým poslaneckým návrhom.

**Konfederácia odborových zväzov Slovenskej republiky** súhlasí s predloženým poslaneckým návrhom.

Ministerstvo práce, sociálnych vecí a rodiny Slovenskej republiky súčasne odporúča vláde Slovenskej republiky uplatniť nasledujúce legislatívno-technické pripomienky:

1. V názve návrhu zákona a úvodnej vete k čl. I sa vypúšťajú slová „a dopĺňa“.
2. V úvodnej vete k čl. I sa slová „zákona č. 76/2021 Z. z. a zákona č. 215/2021 Z. z., 407/2021 Z. z., 412/2021 Z. z., 539/2021 Z. z., 82/2022 Z. z., 125/2022 Z. z.“ nahrádzajú slovami „zákona č. 76/2021 Z. z., zákona č. 215/2021 Z. z., zákona č. 407/2021 Z. z., zákona č. 412/2021 Z. z., uznesenia Ústavného súdu Slovenskej republiky č. 539/2021 Z. z., zákona č. 82/2022 Z. z., zákona č. 125/2022 Z. z., zákona č. 222/2022 Z. z. a zákona č. 248/2022 Z. z.“.
3. V čl. I bode 1 úvodnej vete sa slová „§ 120 ods. 4“ nahrádzajú slovami „V § 120 odsek 4“.
4. V čl. I bode 1 § 120 ods. 4 sa slovo „Sadzba“ nahrádza slovom „Suma“ a slovo „násobkom“ sa nahrádza slovom „súčinom“.
5. V čl. I sa spájajú body 2 až 4. Úvodná veta k spojeným bodom 2 až 4 znie: „§ 122a, § 122b a 123 vrátane nadpisov znejú:“.

Nasledujúce body sa primerane preznačia.

1. V čl. I bode 5 úvodnej vete sa slová „§ 124 ods. 3“ nahrádzajú slovami „V § 124 odsek 3“.
2. V čl. I sa bod 6 zaradí pred bod 1 a v úvodnej vete sa slová „§ 96 ods. 5“ nahrádzajú slovami „V § 96 odsek 5“.
3. V čl. I bode 7 sa slová „sa slová „Zamestnancom, ktorí vykonávajú prácu na základe dohôd o prácach vykonávaných mimo pracovného pomeru, patrí za každú hodinu práce vo sviatok dohodnutá odmena zvýšená najmenej o 3,58 eura.“ menia na slová“ nahrádzajú slovami „štvrtá veta znie:“.

Ministerstvo práce, sociálnych vecí a rodiny Slovenskej republiky zároveň upozorňuje, že v poslaneckom návrhu zákona je potrebné vysporiadať sa s tým, že sumy minimálnych mzdových nárokov na rok 2023 už boli v súlade s § 120 ods. 8 Zákonníka práce zverejnené oznámením Ministerstva práce, sociálnych vecí a rodiny Slovenskej republiky č. 301/2022 Z. z.

**Záver**

Vzhľadom na uvedené stanovisko Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť s návrhom poslancov Národnej rady Slovenskej republiky Martina Nemkyho a Borisa Suska na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov (tlač 1141) **nesúhlas**.